Misdaadplan ‘ontbloot polisie se gebreke’Argieffoto Pieter Groenewald, leier van die VF Plus, sê Bheki Cele, die minister van polisie, se misdaadbekampingsplan dui op “ernstige gebreke wat in die polisie bestaan”. Groenewald sê Cele se erkenning dat misdaadintelligensie vir sowat ses jaar disfunksioneel was, is ŉ ernstige aanklag teenoor vorige kommissarisse- en ministers van polisie. “Dit het eers ŉ ernstige vlaag transito-rooftogte gekos om te besef dat georganiseerde misdaad net doeltreffend bestry kan word met beter misdaadintelligensie deur die misdadige groepe binne te dring. Die erkenning van korrupsie in die polisie moet daadwerklik aangespreek word, anders is die misdaadplan gedoem tot mislukking,” sê hy. Groenewald sê sy party verwelkom die besluit om sigbare polisiëring te verhoog. “Die 2010 Wêreldbeker-sokkertoernooi in Suid-Afrika het gewys dat behoorlike sigbare polisiëring ŉ beduidende afname in misdaad tot gevolg gehad het. Die besluit om offisiere beter op te lei is in werklikheid ŉ klad op die naam van die polisie, aangesien dit effektiewelik ŉ erkenning is dat hulle voorheen nie voldoende opgelei was vir hul taak nie.” Volgens hom sal die beter aanwending van die polisie se taktiese afdeling tesame met beter skietopleiding vir alle lede ŉ groot bydrae lewer om misdaad beter te bestry. Die spesiale fokus op motorkapings, rooftogte, en veral rooftogte by woonhuise moes volgens Groenewald lankal deel van die misdaadbekampingsplan gevorm het. Volgens hom is dit teleurstellend dat plaasmoorde weer nie aangespreek is of deel van die misdaadbekampingsplan uitmaak nie. Groenewald sê hy sal dit egter persoonlik met Cele bespreek. “Dit was opmerklik dat genl. Khehla Sitole [die nasionale kommissaris] kamoefleerdrag aangehad het tydens die mediakonferensie. Dit kan die indruk wek dat die polisie gemilitariseer raak – iets wat nie bevorderlik is vir die beeld van die polisie nie.”